עמנואל שרפנטייה

עמנואל שרפנטייה (בצרפתית: Emmanuelle Charpentier; נולדה ב-11 בדצמבר 1968) היא ביוכימאית צרפתייה, המכהנת כראש מכון מקס פלאנק לפתוגנים (אנ') בברלין. כלת פרס וולף לרפואה לשנת 2020 על "פענוח וניתוב מחדש של מערכת החיסון החיידקית CRISPR/Cas9 לעריכה של הגנום", וכלת פרס נובל לכימיה לשנת 2020 (יחד עם ג'ניפר דאודנה). שרפנטייה נולדה בז'וביזי-סור-אורז' שבחבל איל-דה-פראנס בצרפת. בשנים 1986–1992 למדה ביולוגיה, ביוכימיה וגנטיקה באוניברסיטת פייר ומארי קירי וסיימה תואר שלישי. לאחר מכן שימשה עוזרת הוראה במוסד. היא למדה במכון פסטר (1992–1995) ובמרכז הרפואי של אוניברסיטת פיטסבורג (1993–1995). כעמיתת מחקר שהתה במכון פסטר (1995–1996), באוניברסיטת רוקפלר (1996–1997), עבדה במרכז הרפואי של אוניברסיטת ניו יורק (1997–1999), בבית החולים לילדים סנט ג'וד בממפיס (1999) ובמכון סקירבול בניו יורק (1999–2002). לאחר ששבה לאירופה מונתה לראש מעבדה באוניברסיטת וינה. היא עבדה במעבדות מקס פרוץ באוסטריה וב-2009 עברה לאוניברסיטת אומאו בשוודיה. בשנים 2013–2015 שימשה ראש מחלקה במרכז הלמהולץ למחקר זיהומים. ב-2015 מונתה לראש מחלקה במכון מקס פלאנק לביולוגיית זיהומים. ב-2018 הקימה יחד עם אגודת מקס פלאנק את המכון לפתוגנים אותו היא מנהלת. שרפנטייה התפרסמה בזכות עבודתה עם ג'ניפר דאודנה בנושא הקריספר. ב-2012 פורסם בכתב העת Science, מאמרן שכתבו יחד עם ארבעה חוקרים נוספים, על המחקר פורץ הדרך בתחומו. המאמר תחת הכותרת "A Programmable Dual-RNA–Guided DNA Endonuclease in Adaptive Bacterial Immunity", הראה לראשונה את השימוש בקריספר לחיתוך DNA. שרפנטייה היא המייסדת של החברות "CRISPR Therapeutics" ו-"ERS Genomics" שהוקמו במטרה לקדם פיתוח טכנולוגיות הנדסה גנטית של CRISPR-Cas9 ליישומים ביוטכנולוגיים וביו רפואיים. ב-2020 זכתה בפרס נובל לכימיה יחד עם ג'ניפר דאודנה על חלקן בפיתוח השיטה לעריכה גנטית - קריספר. שרפנטייה זכתה לאורך הקריירה בפרסים והוקרות רבים, בהם: 2011 - פרס פרנסטרום למדענית המבטיחה 2014 - פרס גוראן גוסטפסון מטעם האקדמיה המלכותית השוודית למדעים 2014 - פרס גבאי לביוטכנולוגיה ורפואה (אנ') 2014 - פרס ד"ר פול ינסן למחקר בתחום הביו-רפואה (אנ') 2015 - פרס לואי-ז'נטט למחקר בתחום הביו-רפואה (אנ') 2015 - פרס פריצת דרך במדעי החיים 2015 - פרס נסיך אסטוריאס למחקר טכני ומדעי 2015 - נבחרה לטיים 100 2015 - פרס ארנסט יונג למדעי ביו-רפואה (אנ') 2015 - פרס גרובר בגנטיקה 2015 - פרס מאסרי 2015 - נבחרה לעמיתה זרה באקדמיה המלכותית השוודית למדעים 2016 - מקום חמישי בבחירה לאיש השנה של המגזין "טיים" 2016 - פרס HFSP ע"ש יסוהירו נקסונה 2016 - פרס טאנג 2016 - פרס לוריאל-אונסק"ו לנשים במדע (אנ') 2016 - פרס מיינבורג (אנ') 2016 - פרס קרן וורן אלפרט (אנ') 2016 - פרס קרן גיירדנר (אנ') 2016 - פרס פול ארליך ולודוויג דרמשטאדטר (אנ') 2016 - מדליית ג'ון סקוט יחד עם פנג ז'נג וג'ניפר דאודנה 2017 - פרס יפן 2017 - פרס המרכז הרפואי אולבני 2018- פרס קוולי לננוטכנולוגיה 2019 - פרס הארווי, יחד עם פנג ז'נג וג'ניפר דאודנה 2020 - פרס וולף לרפואה, יחד עם ג'ניפר דאודנה 2020 - פרס נובל לכימיה, יחד עם ג'ניפר דאודנה 2024 - עמיתה זרה בחברה המלכותית מדיה וקבצים בנושא עמנואל שרפנטייה בוויקישיתוף אתר האינטרנט הרשמי של עמנואל שרפנטייה (באנגלית) אתר האינטרנט הרשמי של עמנואל שרפנטייה עמנואל שרפנטייה, ברשת החברתית LinkedIn עמנואל שרפנטייה, באתר פרס נובל (באנגלית) עמנואל שרפנטייה באתר מכון פלאנק עמנואל שרפנטייה אתר אוניברסיטת אומאו גלי וינרב, ‏הכירו את המדעניות זוכות פרס נובל והתגייסותן למאבק בקורונה, באתר גלובס, 15 באפריל 2020 עמנואל שרפנטייה, באתר פרס נובל (באנגלית) עמנואל שרפנטייה, באתר קרן וולף המאמר אתר האקדמיה הטכניון מעניק את פרס הארווי, 7 באוקטובר 2019, אתר הטכניון